
A család és a környezet szerepe a cigány tanulók nevelésében és oktatásában

Kulcsszavak: Roma; Lehetőségek; Kutatás; Fejlesztés; Innováció
Roma származásúként különösen fontosnak tartom, hogy a tanulás szerepe és értéke
hangsúlyt kapjon a közösségeinkben. Kutatásomban a család és a környezet szerepét
vizsgáltam a roma tanulók oktatásában és nevelésében, kiemelve a szülői támogatás, a
befogadó iskolai környezet és a roma kulturális identitás fontosságát. Célom az volt, hogy
rávilágítsak arra, hogyan javítható a tanulók teljesítménye és társadalmi integrációja a családi
és közösségi támogatás erősítésével.
Munkám során kérdőíves felméréseket végeztem 256 pedagógussal és 144 szülővel, továbbá
interjúkat készítettem 197 résztvevővel, köztük roma származású, felsőoktatási végzettségű
személyekkel. A tanulók eredményeit az e-napló rendszer adatai alapján elemeztem, és
hangsúlyt fektettem az egyéni történetek feltárására, hogy mélyebb megértést nyerjek a
helyzetükről.
A kutatás eredményei egyértelműen igazolták, hogy a szülői támogatás kulcsfontosságú: a
támogató családi háttérrel rendelkező diákok 93%-a négyes feletti tanulmányi átlagot ért el,
míg a támogatás hiányában a tanulók 77%-a bukásra állt. A közösségi programok és a
pedagógusok által alkalmazott érzékenyítő módszerek hozzájárultak a tanulók motivációjának
és beilleszkedésének javításához, ugyanakkor a hatékonyságuk eltérő volt. Az egyéni munka
és az élménypedagógia bizonyultak a leghatékonyabb oktatási módszereknek.
Következtetéseim szerint a roma tanulók oktatási eredményei és társadalmi helyzete
jelentősen javítható, ha a szülők aktívan részt vesznek a gyermekek tanulásában, és ha a
közösség, valamint az iskola befogadó és támogató légkört teremt. Az eredmények alapján
kidolgoztam egy olyan innovációs tervet, amely hosszú távon segítheti a roma tanulók sikeres
előrehaladását az oktatásban.



